b'\n_START_ARTICLE_\nPrimera plana (diaris)\n_START_PARAGRAPH_\nLa primera plana d\'un diari \xc3\xa9s la p\xc3\xa0gina inicial on hi ha la cap\xc3\xa7alera, que identifica la publicaci\xc3\xb3 (t\xc3\xadtol, data, director, etc.), aix\xc3\xad com els titulars, que destaquen les not\xc3\xadcies principals del dia. Modernament pot anar il\xc2\xb7lustrada. \xc3\x89s la plana m\xc3\xa9s important del diari, com a element que resta a la vista i que, exposat en quioscos o altres punts de venda, ha de cridar l\'atenci\xc3\xb3 del comprador. Per aix\xc3\xb2 els consells de redacci\xc3\xb3 s\'esforcen a fer-la prou sint\xc3\xa8tica textualment, de manera que informi amb efici\xc3\xa8ncia sobre el contingut del n\xc3\xbamero, i alhora prou atractiva quant a la composici\xc3\xb3, per tal de propiciar la compra del diari i el desig de llegir-lo. _NEWLINE_El catal\xc3\xa0 primera plana equival a l\'angl\xc3\xa8s front page; esp. primera plana; fr. [la] une; it. prima pagina; etc._NEWLINE_La primera plana comen\xc3\xa7\xc3\xa0 a prendre aquesta morfologia a inicis del segle XX; anteriorment el m\xc3\xa9s habitual era que sota la cap\xc3\xa7alera hi hagu\xc3\xa9s diversos articles, sovint disposats en columnes, sense gaire titulars ni altres elements que servissin de guia visual.\n_START_SECTION_\nPrecisions terminol\xc3\xb2giques\n_START_PARAGRAPH_\nEn les darreres d\xc3\xa8cades s\'ha est\xc3\xa8s l\'error d\'anomenar "portada" la primera plana, en la convicci\xc3\xb3, igualment err\xc3\xb2nia, que "portada" \xc3\xa9s l\'element dels llibres que resta a la vista, i, per extensi\xc3\xb3, qualsevol element que estigui a la vista en qualsevol mena de document. En realitat, la portada \xc3\xa9s la p\xc3\xa0gina identificativa dels llibres, mentre que l\'element dels llibres que est\xc3\xa0 a la vista \xc3\xa9s la coberta. Els diaris, per\xc3\xb2, no tenen coberta, ni tampoc portada: l\'element identificador dels diaris (equivalent funcional de la portada dels llibres) \xc3\xa9s la cap\xc3\xa7alera. Aquest error terminol\xc3\xb2gico-conceptual, relativament recent, es d\xc3\xb3na per calc de l\'espanyol europeu, en qu\xc3\xa8, d\'altra banda, constitueix un \xc3\xbas igualment erroni.'